Rifillojnë luftimet në Aleppo - shtyhet evakuimi
Marrëveshja e së martës parashihte që evakuimi i civilëve dhe kryengritësve të fillojë në mëngjesin e hershëm të së mërkurës, por u shty për shkak të rifillimi të luftimeve
Në Aleppo rifilluan sot luftime të ashpëra, ndërsa palët e përfshira në konflikt fajësuan njëra-tjetrën për shkeljen e armëpushimit. Grupi Vëzhguesi sirian për të Drejtat e Njeriut tha se të mërkurën rifilluan sulme ajrore në zonat e qytetit që kanë mbetur nën kontrollin e forcave rebele që prej katër vjetësh, në fillim të konfliktit: Rusia fajësoi luftëtarët e opozitës për shkeljen e marrëveshjes së armëpushimit, që u arrit të martën, duke sulmuar pozicionet e qeverisë siriane. Presidenti turk Recep Tayyip Erdogan tha se sulmet i filluan forcat qeveritare. Rusia, që mbështet presidentin sirian Bashar al-Assad, dhe Turqia, që mbështet forcat rebele që kërkojnë largimin e tij nga pushteti, ndërmjetësuan marrëveshjen e së martës, sipas së cilës të mërkurën në mëngjes do të fillonte evakuimi i njerëzve. Një numër autobuzësh qeveritarë mbërritën të mërkurën për të filluar evakuimin e njerëzve nga rajonet lindore që dikur ishin nën kontrollin e rebelëve, por evakuimi i tyre nuk u krye dot për shkak të rifillimit të luftimeve. Sipas planit të evakuimit, shumica e luftëtarëve të opozitës do të çohen në qytetin e Idlib, me 165 mijë banorë, 60 kilometetra në jugperëdnim të Aleppos. Në një takim urgjent të Këshillit të Sigurimit ditën e martë, të dërguarit e Perëndimit e kritikuan me forcë Rusinë për mbështetje të vazhdueshme ushtarake të qeverisë së Bashar al Assadit dhe për krimet e kryera për muaj të tërë ndaj banorëve të qytetit dikur një qendër e zhvilluar dhe plot jetë e Sirisë. - tha ambasadorja amerikane Power. I dërguari rus në Kombet e Bashkuara Vitaly Churkin i hodhi poshtë akuzat e Perëndimit për krime masive, duke i cilësuar ato “pjesë e propagandës, dizinformimit dhe luftës psikologjike.” Rimarrja e kontrollit të të gjithë qytetit të Alepos do t’i jepte fund katër vjet luftimesh mes fraksioneve të rebelëve dhe ushtrisë siriane me mbështetjen e luftëtarëve Hezbollah të sektit shiit, forcave ruse dhe milicisë shiite me mbështetjen e Iranit. Ofensiva një-vjeçare e qeverisë u intensifikua në shtator, kur forcat e Asadit u fuqizuan nga forcat ajrore ruse. Vëzhguesit thonë se lufta ajrore e Rusisë ndaj pjesës lindore të Alepos ka qenë sistematike dhe e fuqishme, duke rrafshuar njëra pas tjetrës lagje të tëra.